text: Batalla d'informes tècnics sobre el tramvia per la Diagonal – Plataforma Salvem la Diagonal
  Un estudi de la UB encarregat pel PDECAT veu "esbiaixada" l'anàlisi de l'Ajuntament i redueix el retorn social del projecte d'un 11% a un 2,8%.
  Els arguments tècnics sempre han servit de base per justificar el posicionament polític a banda i banda del consistori en el debat sobre la connexió del tramvia per la Diagonal a Barcelona. L'Ajuntament liderat per Ada Colau ha defensat reiteradament la necessitat de tirar endavant el projecte basant-se en els seus informes tècnics, que preveuen un 11% de retorn social –en forma de més rapidesa i menys contaminació– si el Trambaix i el Trambesòs es connecten per la Diagonal. Aquesta és una base que l'oposició, en especial el PDECAT, ha rebatut per "interessada", i aquest dimarts el partit liderat per Xavier Trias ha volgut posar sobre la taula un nou informe encarregat a la Universitat de Barcelona, que defensa la tesi que els estudis del consistori són "esbiaixats".
  El retorn de l'11% que esgrimeix l'Ajuntament per defensar la unió del tramvia és un dels punts principals que l'estudi de la UB rebat, amb l'argument que la xifra s'extreu amb"decisions metodològiques qüestionables i dades que no són rigoroses". Albalate i Gragera afirmen que corregint mínimament les dades la xifra de retorn no seria de l'11%, sinó del 2,8%, inferior al mínim exigible en qualsevol infraestructura de transport públic, situada en un 3% de retorn social. A més, si es tinguessin en compte altres dades que l'Ajuntament "menysté" als seus informes, afirmen que el rèdit baixaria fins i tot a ser d'un -5,65%.